EELNÕU	
OTSUS	21.09.2023 nr xx	
Pealkiri 	
OÜ Sunly Wind on esitanud Pärnu Linnavalitsusele 13.01.2023.a ettepaneku algatada detailplaneering Pärnu linnas Lemmetsa küla Uue-Saarde (15904:001:0107), Sulaste (15904:001:0116), Jõgimetsa (15904:001:0159), Kiltrepõllu (15904:001:0377), Sangapõllu (15904:001:0404), Rallimaa (16001:001:0063) ja Rallipõllu (16001:001:0461) kinnistutel. Detailplaneeringu koostamise eesmärk on kinnistutele kolme kuni 220 meetri kõrguse elektrituuliku, päikesepargi ning rajatisi teenindava infrastruktuuri rajamiseks ehitusõiguse andmine. Planeeritava ala suurus on ca 1,6 km2.

Kinnistud asuvad alal kehtiva Audru valla üldplaneeringu (kehtestatud Audru vallavolikogu 13.05.2010 määrusega nr 19) järgi tootmismaa juhtotstarbega alal ja detailplaneeringu koostamise kohustusega alal. Üldplaneeringu seletuskirja peatükk 2.2.5 sätestab: „Audru valda tohib püstitada ainult uusi vähemalt 2 MW või suurema võimsusega uusi tuulegeneraatoreid. Sellise piirangu seadmise eesmärk on tagada parima võimaliku tehnoloogia kasutamine. Tuulepargi rajamise võimalikkus otsustakse eraldi valla osa üldplaneeringu või teemaplaneeringu alusel.“  Ptk 2.6.1 sätestab: „Tuulepargi rajamiseks Audru valda tuleb koostada valla osa üldplaneering või teemaplaneering, milles tuleb määrata kujad tuulegeneraatorite ja lähimate elamute vahel.“ Pärnu maakonna planeeringu tuuleenergeetika teemaplaneeringu lahendus (kehtestatud 21.11.2013) on sisse kantud Pärnu maakonna planeeringusse, mis on kehtestatud riigihalduse ministri 29.03.2018 käskkirjaga nr 1.1-4/74. Maakonnaplaneeringu järgi asuvad eelpoolnimetatud kinnistud elektrituulikute arendusalal P12. Planeeringu käigus viidi läbi ka keskkonnamõjude strateegiline hindamine. Seega on planeeritav tegevus kooskõlas nii alal kehtiva üldplaneeringuga kui ka maakonnaplaneeringuga. Alal puuduvad kehtivad detailplaneeringud. 

Kinnistud asuvad hoonestamata, haritaval põllumaal, piirnedes idast ja põhjast metsamaaga, teistel külgedel samuti põllumaaga. Kinnistutele on avalik juurdepääs mööda Ridalepa – Lavassaare riigimaanteed ning kohalikku Laane teed. Kinnistutel asub maaparandussüsteem, mistõttu on vajalik detailplaneering kooskõlastada Põllumajandus- ja Toiduametiga.

Kuna planeeritavate elektrituulikute kõrgus on kuni 220 m, siis on vajalik detailplaneeringu kooskõlastamine Riigi Kaitseinvesteeringute Keskusega ning Politsei- ja Piirivalveametiga. 
Lisaks on vaja detailplaneering kooskõlastada Keskkonnaameti ning Transpordiametiga. 

Pärnu maakonna planeeringu tuuleenergeetika teemaplaneeringu ptk 3.3.1 „Tuuleenergeetika arendamise põhimõtted“ p 11 kohaselt tuleb detailplaneeringu, üldplaneeringu tuuleenergeetika teemaplaneeringu või üldplaneeringu koostamisel läbi viia keskkonnamõju strateegiline
hindamine (KSH). Seetõttu ei ole koostatud eraldiseisva dokumendina KSH eelhinnangut. 

Lähtudes eeltoodust, planeerimisseaduse § 128 lg 1, § 142 lg 2, § 77 lg 1, keskkonnamõju hindamise ja keskkonnajuhtimissüsteemi seaduse § 6 lg 1 p 34 ning arvestades Sunly Wind OÜ 13.01.2023 esitatud taotlust

1. Algatada Pärnu linnas Lemmetsa külas Uue-Saarde, Sulaste, Jõgimetsa, Kiltrepõllu, Sangapõllu, Rallimaa ja Rallipõllu kinnistute detailplaneeringu koostamine. Detailplaneeringu koostamise eesmärk on kinnistutele kolme kuni 220 meetri kõrguse elektrituuliku, päikesepargi ning rajatisi teenindava infrastruktuuri rajamiseks ehitusõiguse andmine.

Detailplaneering koostatakse kehtivat Audru valla üldplaneeringu põhilahendusega kooskõlas olevana.

2. Nimetada punktis 1 toodud detailplaneering Lemmetsa küla tuulikupargi detailplaneeringuks.

3. Algatada Lemmetsa küla tuulikupargi detailplaneeringu keskkonnamõju strateegilise hindamise (KSH) koostamine koos vajalike uuringute läbiviimisega. Detailplaneeringu koostamise algataja ja kehtestaja on Pärnu Linnavolikogu, detailplaneeringu koostamise korraldaja on Pärnu Linnavalitsus.

4. Kinnitada planeeritava maa-ala asukohaskeem, mis on käesoleva otsuse lahutamatu lisa.

5. Detailplaneeringu lähteseisukohad:

5.1. Planeeringulahendus peab olema kooskõlas hea ehitustavaga, arvestama avaliku ja kaasatavate huvidega. Detailplaneeringuga kavandatud tegevused ei tohi põhjustada ülenormatiivseid häiringuid ümbritsevas ruumis ja naaberkinnistutel, vajadusel viia läbi uuringud võimalike keskkonna- ja muude asjakohaste häiringute vältimiseks. Planeeringu algatamise eesmärk ei pruugi alati realiseeruda, kuna protsessi käigus peab kohalik omavalitsus läbi kaaluma erinevaid asjaolusid, mis võivad muuta detailplaneeringu algatamisel püstitatud eesmärke.

5.2. Planeeringuala liiklus- ja parkimiskorraldus lahendada kehtivatele normatiividele ja standarditele vastavalt.

5.3. Täiendav vajadus võimalikeks uuringuteks selgub detailplaneeringu koostamise käigus.

5.4. Detailplaneeringu koostamisel arvestada detailplaneeringu koosseisu ja vormistamise nõuetega, mis on kättesaadavad Pärnu linna veebilehel. Detailplaneeringu seletuskirja mahus esitada muuhulgas planeeringu elluviimiseks vajalikud tegevused ja nende järjekord.

5.5. Detailplaneering koostatakse koostöös valitsusasutustega, kelle valitsemisalas olevaid küsimusi detailplaneering käsitleb, sh Päästeametiga, Keskkonnaametiga, Kaitseministeeriumiga, Politsei- ja Piirivalveametiga, Terviseametiga, Riigi Kaitseinvesteeringute Keskusega ja Põllumajandus- ja Toiduametiga, samuti koostöös Tori vallaga. Detailplaneeringu koostamisse kaasatakse isikud, kelle õigusi võib planeering puudutada, ja isikud, kes on avaldanud soovi olla selle koostamisse kaasatud. 

5.6. Detailplaneeringu koostamisel teha koostööd kohaliku kogukonnaga ja tuulepargi mõjualasse jäävate kinnistute omanikega. Kohaliku omavalitsuse või kohaliku kogukonna saadav võimalik hüvitis või kasu lepitakse kokku planeeringu koostamise käigus enne planeeringu kehtestamist.

6. Käesoleva detailplaneeringu koostamisega ei kaasne Pärnu Linnavalitsusele kohustust detailplaneeringukohaste avalikuks kasutamiseks ette nähtud tee ja sellega seonduvate rajatiste, haljastuse, välisvalgustuse või avalikes huvides olevate tehnorajatiste väljaehitamiseks.

7. Enne detailplaneeringu koostamise alustamist sõlmida huvitatud isikul Pärnu Linnavalitsuse planeerimisosakonnaga asjakohane leping detailplaneeringu koostamiseks, mis sisaldab mh planeeringu koostamise täpsustatud ajakava, mis ei või olla pikem kui kolm aastat menetluse algatamisest.

8. Pärnu Linnavolikogu võib detailplaneeringu koostamise lõpetada, kui koostamise käigus ilmnevad asjaolud, mis välistavad planeeringu elluviimise tulevikus või planeeringu koostamise eesmärk muutub oluliselt koostamise käigus.

9. Pärnu Linnavalitsuse planeerimisosakonnal korraldada teate avaldamine Ametlikes Teadaannetes ja Pärnu linna veebilehel 14 päeva jooksul, ajalehes Pärnu Postimees 30 päeva jooksul detailplaneeringu algatamisest arvates.

10. Otsus jõustub teatavakstegemisest.

Andres Metsoja
volikogu esimees	

(allkirjastatud digitaalselt)
Silver Smeljanski
abilinnapea

Lisa 1
Pärnu Linnavolikogu 21.09.2023
otsuse nr XX juurde

Planeeritava maa-ala asukohaskeem